b'\n_START_ARTICLE_\nZoroastrist\xc5\xb3 kalendorius\n_START_SECTION_\nIstorija\n_START_PARAGRAPH_\nIki Zoroastrizmo kalendoriaus suk\xc5\xabrimo, senov\xc4\x97s iran\xc4\x97nai naudojo Saul\xc4\x97s-M\xc4\x97nulio tipo Avestos kalendori\xc5\xb3, paremt\xc4\x85 Babilonie\xc4\x8di\xc5\xb3 kalendoriumi. III-VII a. buvo galutinai atsisakyta M\xc4\x97nulio ciklo naudojimo, ir pereita prie Saul\xc4\x97s kalendoriaus sistemos. Manoma, kad Sasanid\xc5\xb3 karalius Arda\xc5\xa1iras I (226\xe2\x80\x93241 AD) pirmasis pasi\xc5\xabl\xc4\x97 prie 12 tradicini\xc5\xb3 m\xc4\x97nesi\xc5\xb3, kuri\xc5\xb3 kiekvienas tur\xc4\x97jo 30 dien\xc5\xb3 (taigi, viso 360 dien\xc5\xb3) prid\xc4\x97ti papildomas 5 dienas. \xc5\xa0ios buvo pavadintos Gatha._NEWLINE_V\xc4\x97lesni Sasanid\xc5\xb3 Persijos valdovai ne kart\xc4\x85 vykd\xc4\x97 kalendoriaus reformas. Ypa\xc4\x8d tai liet\xc4\x97 Nauj\xc5\xb3j\xc5\xb3 met\xc5\xb3 (Nauruzo) dien\xc4\x85. 226 m. Nauruzas, \xc5\xa1ven\xc4\x8diamas fravardino 1 d., sutapo su spalio 1 d. Julijaus kalendoriuje. V\xc4\x97liau Nauruzas perkeltas \xc4\xaf Aduro 1 d. (apie bir\xc5\xbeelio 21), kol 1006 m. jis nukeltas \xc4\xaf Fravardino 1 d._NEWLINE_VIII a., valdant \xc5\xa1achui Jazdegerdui III (632\xe2\x80\x93651 m.) buvo atsisakyta tradicijos prad\xc4\x97ti skai\xc4\x8diuoti metus kaskart nuo naujo valdovo at\xc4\x97jimo \xc4\xaf sost\xc4\x85. Buvo nuspr\xc4\x99sta nebeatnaujinti eros, ir skai\xc4\x8diuoti kalendori\xc5\xb3 nuo Jazdgerdo valdymo prad\xc5\xbeios, t. y. 632 m. \xc5\xa0ie metai tapo vadinamosios Jazdegerdo eros (Y.Z.) atskaitos ta\xc5\xa1ku._NEWLINE_1990 m. Kalifornijos zoroastrist\xc5\xb3 asociacija pasi\xc5\xabl\xc4\x97 skai\xc4\x8diuoti er\xc4\x85 nuo mitinio Avino am\xc5\xbeiaus prad\xc5\xbeios (1737 m. pr. m. e.). \xc5\xa0i era, \xc5\xbeymima trumpiniu ZRE, yra alternatyva tradiciniam skai\xc4\x8diavimui.\n_START_SECTION_\nStrukt\xc5\xabra ir skirtumai\n_START_PARAGRAPH_\nZoroastrist\xc5\xb3 kalendorius buvo prakti\xc5\xa1kai identi\xc5\xa1kas Egipto kalendoriui: metai \xc4\x8dia vis\xc4\x85 laik\xc4\x85 tur\xc4\x97jo 365 d., kurios buvo dalinamos \xc4\xaf 12 m\xc4\x97nesi\xc5\xb3 ir 5 papildomas dienas. Kitaip nei Europoje, \xc4\x8dia ne\xc4\xafvyko kalendorin\xc4\x97 reforma ir nebuvo prid\xc4\x97tos keliamosios dienos, kad prisitaikyt\xc5\xb3 prie Saul\xc4\x97s ciklo. Tod\xc4\x97l met\xc5\xb3 prad\xc5\xbeia \xc4\x97m\xc4\x97 atsilikti nuo sezon\xc5\xb3: 226 m. fravardino 1 sutapo su spalio 1 pagal Julijaus kalendori\xc5\xb3, o 1006 m. - su kovo 21 d., t. y. "atsiliko" daugiau nei 0,5 met\xc5\xb3. Toks kalendorius yra vis dar naudojamas Zoroastrist\xc5\xb3 tarpe ir vadinamas Qadimi (senuoju) kalendoriumi. 2000 m. pagal \xc5\xa1\xc4\xaf kalendori\xc5\xb3 Nauruzas prasid\xc4\x97jo liepos 22 d._NEWLINE_IX a. pers\xc5\xb3 mokslininkas Denkardas atkreip\xc4\x97 d\xc4\x97mes\xc4\xaf \xc4\xaf kalendoriaus neatitikim\xc4\x85 met\xc5\xb3 laikams ir suskai\xc4\x8diavo, kiek dien\xc5\xb3 tur\xc4\x97t\xc5\xb3 b\xc5\xabti pridedama prie met\xc5\xb3. Jo apskai\xc4\x8diavimais, per 1440 m. persi\xc5\xa1ki metai atsiliks nuo sezono vieneriais metais, tod\xc4\x97l reik\xc4\x97jo kas 4 metus prid\xc4\x97ti po vien\xc4\x85 dien\xc4\x85 (kaip Julijaus kalendoriuje), kas 40 met\xc5\xb3 prid\xc4\x97ti po 10 dien\xc5\xb3, arba kas 120 met\xc5\xb3 prid\xc4\x97ti 1 m\xc4\x97nes\xc4\xaf (30 dien\xc5\xb3) ir t. t. Jis pats si\xc5\xabl\xc4\x97 prid\xc4\x97ti po m\xc4\x97nes\xc4\xaf, ta\xc4\x8diau jo reforma nebuvo \xc4\xafvykdyta._NEWLINE_X a. daug zoroastrist\xc5\xb3 pab\xc4\x97go \xc4\xaf Indij\xc4\x85 nuo Islamo persekiojimo, kur tapo \xc5\xbeinomi kaip parsai. B\xc5\xabdami izoliuoti nuo likusios Irane zoroastrist\xc5\xb3 bendruomen\xc4\x97s, jie patys i\xc5\xa1sprend\xc4\x97 problem\xc4\x85, ir apie 1125 m. prid\xc4\x97jo papildom\xc4\x85 m\xc4\x97nes\xc4\xaf (Aspandarmad vahizak), kad bent \xc5\xa1iek tiek i\xc5\xa1lygint\xc5\xb3 neatitikim\xc4\x85. Ta\xc4\x8diau v\xc4\x97liau jie nebesilaik\xc4\x97 taisykl\xc4\x97s ir nebed\xc4\x97jo papildom\xc5\xb3 m\xc4\x97nesi\xc5\xb3. Tokiu b\xc5\xabdu atsirado m\xc4\x97nesio skirtumas su Qadimi kalendoriumi. \xc5\xa0is pars\xc5\xb3 kalendorius yra \xc5\xbeinomas kaip \xc5\xa0achan\xc5\xa1achi (imperinis) kalendorius. Juo vis dar seka nema\xc5\xbeai pars\xc5\xb3 bendruomeni\xc5\xb3 Indijoje. 2000 m. pagal \xc5\xa1\xc4\xaf kalendori\xc5\xb3 Nauruzas prasid\xc4\x97jo rugpj\xc5\xab\xc4\x8dio 21 d._NEWLINE_1906 m. dalis Mumbajaus pars\xc5\xb3, vadovaujam\xc5\xb3 Khurshedji Cama, pasi\xc5\xabl\xc4\x97 kalendoriaus reform\xc4\x85. Jie si\xc5\xabl\xc4\x97 reguliariai, kas 4 metus, prid\xc4\x97ti keliam\xc4\x85j\xc4\x85 dien\xc4\x85, kuri tur\xc4\x97jo b\xc5\xabti paskutin\xc4\x97 met\xc5\xb3 diena, 6-oji Gatha (Avardad-sal-Gah). Be to, jie pasi\xc5\xabl\xc4\x97, kad Nauruzas visada b\xc5\xabt\xc5\xb3 per pavasario lygiadien\xc4\xaf, t. y. kovo 21 d. (tuo metu kiti du kalendoriai \xc5\xa1vent\xc4\x97 Nauruz\xc4\x85 atitinkamai rugpj\xc5\xab\xc4\x8dio 15 ir rugs\xc4\x97jo 14 d.). Nors d\xc4\x97l neatitikim\xc5\xb3 per kalendori\xc5\xb3 istorij\xc4\x85 "i\xc5\xa1nyko" vieneri metai, reformatoriai \xc5\xa1i\xc5\xb3 papildom\xc5\xb3 met\xc5\xb3 neprid\xc4\x97jo. Toks reformuotas kalendorius yra \xc5\xbeinomas kaip Fasli kalendorius. 2000 m. pagal \xc5\xa1\xc4\xaf kalendori\xc5\xb3 Nauruzas prasid\xc4\x97jo kovo 21 d._NEWLINE_I\xc5\xa1 prad\xc5\xbei\xc5\xb3 tokia reforma nesusilauk\xc4\x97 daug \xc5\xa1alinink\xc5\xb3 ir buvo kritikuojama kaip griaunanti tradicij\xc4\x85. 1930 m. nauj\xc4\x85 kalendori\xc5\xb3 priimti ry\xc5\xbeosi Irano zoroastristai, pavadin\xc4\x99 j\xc4\xaf Bastani (tradiciniu) kalendoriumi. \xc5\xa0\xc4\xaf pri\xc4\x97mim\xc4\x85 palengvino faktas, kad tuo metu Irane \xc4\xafvykdyta nacionalinio kalendoriaus reforma, irgi reguliariai pridedant keliam\xc4\x85sias dienas ir Nauruz\xc4\x85 siejant su pasavario lygiadieniu. Taip buvo lengviau derinti religines dienas su nacionaliniu kalendoriumi. Nepaisant to, ortodoksiniai zoroastristai Irane vis dar laikosi Qadimi kalendoriaus._NEWLINE_Dabar zoroastristai visame pasaulyje naudoja tris skirtingas kalendorines sistemas. Yra bandym\xc5\xb3 jas suvienyti, pereinant prie Fasli sistemos, ta\xc4\x8diau tam prie\xc5\xa1inasi konservatyvioji dvasininkija.'